**JANUAR - PROSINEC**

Januarček, januar,

prvi stopi v koledar.

Ljubi sneg, vihar, zmrzal

tale naš nepridiprav.

Veter tuli, stoka, piha,

Adica si v prste diha.

Za nameček burja smela

z glave kapo ji je snela.





Jelka Reichman

Januar ali prosinec,

zunaj snežni je vrtinec.

Spijo polhi, veverice.

Glej tam svežo sled lisice!

Vsa narava zdaj počiva:

travnik, loka, brajda, njiva.

Mladi delajo gazi,

na zapečku muca spi.

**Zimska romanca**

O dedek naš, povej, povej,

kako pa je bilo potlej?

Oči vanj vsi uprli so,

za drugo vse umrli so.

In gledala je deca vanj,

a gledala ni Metka vanj.

Nje bajka ni zanimala,

tam z glavico je kimala.

A dedek puhal dim – tako –

in pravil pravljico lepo:

»Tam sred lesa zapuščen kraj,

tam stal je grad zaklet nekdaj.

Tam spala je že tisoč let

kraljičina kot rajski cvet.

A nihče v lozo ni prišel,

da bi prelepo spet otel.



Premski grad

Pa v gozd izgubil kralj se mlad

in prišel je pred beli grad.

In v grad se kralj izgubil je,

kraljičino poljubil je.

In glej – vzbudila se takoj,

za ženko kralj jo vzel s seboj.«

Vsi bajko so poslušali,

premagati se skušali.

Le Metke ni zanimala,

tam z glavico je kimala.

Pa stopim k lepi Metki jaz

in jo poljubim na obraz.

»Nič se, kraljičina, ne boj!

Jaz kralj sem in rešitelj tvoj.«

To je debelo gledala,

Pa gorkih mi povedala.

Pa kaj – če pogled jezen je,

ko v srcu le ljubezen je.



Šivilja in škarjice

**Dragotin Kette** se je rodil 19. januarja 1876 na Premu.

**Res, deklica, ti me ljubiš**

Res, deklica, ti me ljubiš?

Saj ni povedati greh,

kar berem tak čisto, tak jasno

v tvojih nedolžnih očeh.

Prav, prav! Le molči še vedno,

ker ti sramovala bi se;

in kakor me gledaš nedolžno,

nedolžno zlagala bi se.

Le molči in pusti, da pijem

ljubezen iz tvojih oči,

a kadar ti bode zadosti,

z ročicami si jih zakrij!

Dragotin Kette



Spominska soba na Premu